अमृत प्रजापति की हत्या: अमृत प्रजापति 2008 से ही दोनों बापबेटे के कुकर्मों को उजागर करने के मिशन में जुटा था. प्रजापति ने कथित धर्मगुरुओं को पाखंड व महिला चेलियों के साथ यौन शोषण के कई सारे कालेचिट्ठे स्पैशल इन्वैस्टिगेशन टीम को मुहैया कराए थे. 22 मई को राजकोट में उन के क्लीनिक पर हमलावारों द्वारा गोली लगने के 2 दिन बाद बेहोशी में जाने से पहले प्रजापति ने 5 हमलावरों के नाम बताए थे, जो आसाराम के पक्के चेले थे. प्रजापति की पत्नी सरोज का आरोप है कि पुलिस को हमलावारों का नाम बताने के बावजूद वह उन्हें आज तक नहीं पकड़ पाई. गौरतलब है कि अमृत प्रजापति आसाराम के अहमदाबाद आश्रम से 1989 से आयुर्वेद विभाग के प्रभारी की हैसियत से जुड़े थे. 2008 और उस के बाद प्रजापति के मीडिया में दिए गए बयानों के मुताबिक, कुछ साल बाद ही प्रजापति को खटका कि आसाराम उन से किसी न किसी बहाने सैक्स उत्तेजना पैदा करने वाली दवाइयां बनवा रहा है.